John Peter Jukes

**John Peter Jukes** O.F.M.Conv. (født 7. august 1923 i London i England; død 21. november 2011 i Huntly i Aberdeenshire i Skottland) var en britisk ordensgeistlig og katolsk teolog. Fra 1980 til 1998 var han hjelpebiskop i Southwark, med særlig ansvar for pastoralområdet Kent.
## Liv og virke
### Bakgrunn
John Peter Jukes var den eldste av tre barn til Francis og Florence Jukes. Hans mor hadde konvertert fra den anglikanske tro til katolisismen før bryllupet. Han gikk på barneskole i Eltham og deretter *St. Joseph's Academy* i Blackheath. Under Andre verdenskrig stod han i offentlig tjeneste. Deretter begynte han å studere landbruksvitenskap (ved Romney Marsh), men ombestemte seg i 1946 og sluttet seg til minorittordenen i Liverpool.
### Prest
Jukes studerte først i England, tok eksamen i teologi (diplom og lisensiat) ved Det pavelige teologiske fakultetet i St. Bonaventura-Seraphicum i Roma, og ble ordinert til prest den 19. juni 1952 av erkebiskop Richard Downey i *St. Anthony av Padua* i Liverpool. 

Fra 1953 til 1959 var han rektor for ordenens eget seminar i Anglesey i Wales. I 1959 ble han sokneprest for *St Clare's Parish* i Higher Blackley i Manchester. I 1960 ble han sekretær og viseprovinsial i sin ordensprovins. I 1968 flyttet han til Waterloo i Lancashire. Fra 1969 til 1979 underviste han i kanonisk rett ved *Franciscan International Study Center* i Canterbury, og innehadde også forskjellige embeder i sin orden. I 1979 ble han valgt som provinsial i den engelske minorittprovinsen.

### Hjelpebiskop av Southwark
Pave Johannes Paul II utnevnte ham til titulærbiskop av *Strathernia* den 20. desember 1979, og utnevnte ham til hjelpebiskop i Southwark. Erkebiskopen av Southwark, Michael George Bowen, ordinerte ham til biskop den 30. januar 1980; medkonsekratorer var Anthony Joseph Emery, biskop av Portsmouth, og Charles Joseph Henderson, hjelpebiskop i Southwark.

John Peter Jukes var involvert i skolekommisjonen, og ledet den i seks år, og i katekesen. Han var formann for «World of Work Committee of the Bishops' Conference of England and Wales» og var involvert i «South London Industrial Mission.» Fra 1993 til 1998 var han styreleder for guvernørene ved *St. Mary's College of Higher Education* i Strawberry Hill i Twickenham. Han fungerte som representant for Bispekonferansen i *Det kristne råd for forsvar og nedrustning*. Han var også medlem av bioetikkkommisjonen for de tre katolske bispekonferansene på de britiske øyer. For sitt arbeid ble han hedret med en æresdoktorgrad fra University of Surrey. Biskop John Peter Jukes var en sterk talsmann for prestenes sølibat.

Den 11. desember 1998 innvilget pave Johannes Paul II hans aldersrelaterte avskjedssøknad. 

Etter sin fratredelse overtok han et prestegjeld i bispedømmet Aberdeen i Skottland.

Han døde 21. november 2011  i Huntly i Aberdeenshire i Skottland, i en alder av 88 år.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Eugène-Gabriel-Gervais-Laurent Tisserant (1884-1972) *1937 
* Pave Paul VI (1897-1978) *1954
* Erkebiskop Domenico Enrici (1909-1997) *1955
* Erkebiskop *Michael George Bowen* (1930-2019) *1970
* Biskop *John Peter Jukes* OFM.Conv. (1923-2011) *1980

## Referanser